1Amʋ Pooli wʋlʋ Wɛ na kuri dɩ DƖ tɩtɩ wʋbʋŋa sɩ a taa yɩ Zezi Krisi tɩntʋŋnʋ tɩn mʋ pʋpʋnɩ tɔnɔ kʋntʋ, yɩ d'ɩ ko-bu Sositɛnɩ dɩ tɔgɩ o wəli-nɩ. 2D'ɩ pʋpʋnɩ sɩ d'ɩ pa abam balʋ na yɩ Zezi kɔgɔ kʋm wʋ nɔɔna yɩ 'a zʋʋrɩ Korɛntɩ nɩ tɩn mʋ. Abam mʋ yɩ balʋ Wɛ na kuri sɩ 'a ta'a yɩ DƖ nɔɔna Zezi Krisi ŋwaanɩ tɩn. DƖ ma lɩ abam sɩ 'a ta'a yɩ DƖ nɔɔna, kʋ wəli dɩ balʋ na wʋ je maama yɩ ba zuli Zezi Krisi tɩn. Wʋntʋ mʋ yɩ bantʋ dɩ dɩbam maama Yuutu. 3D'ɩ Ko Wɛ dɩ d'ɩ Yuutu Zezi Krisi w'ʋ pa abam yazurə dɩ yu-yoŋo. 4Maŋa maama a yəni a kɩ Wɛ le abam ŋwaanɩ, dɩ DƖ na pɛ abam yu-yoŋo Zezi Krisi ŋwaanɩ tɩn. 5Abam na ŋwɩ dɩ Zezi tɩn, Wɛ sɩɩnɩ DƖ pa abam yu-yoŋo woŋo maama wʋnɩ, sɩ 'a ta'a ye DƖ cɩga kam maama, sɩ 'a kwəri 'a ta'a waɩ 'a ŋɔɔnɩ DƖ taanɩ dɩm. 6Bɛŋwaanɩ, d'ɩ dɛɛn na tɔɔlɩ Zezi Krisi kwərə kam dɩ abam tɩn, ka tiini ka ja kuri abam tee nɩ. 7'A nɛ Wɛ pɛɛra yalʋ maama 'a na lagɩ tɩn, yɩ 'a cəgi d'ɩ Yuutu Zezi Krisi sɩ o joori o ba sɩ d'ɩ na-o. 8Wʋntʋ mʋ w'ʋ pa 'a ta'a zɩgɩ kəŋkəŋ sɩ kʋ vu yi tiim maŋa, sɩ 'a yɩ ta'a jɩgɩ wo-lɔŋɔ dɛ dɩm o na w'ʋ joori o ba tɩn nɩ. 9Wɛ yɩ cɩga tu, yɩ dɩntʋ mʋ kuri abam sɩ 'a ta'a ŋwɩ dɩ DƖ Bu Zezi Krisi, o na yɩ dɩbam Yuutu tɩn. 10A ko-biə-ba, a loori abam d'ɩ Yuutu Zezi Krisi yɩrɩ ŋwaanɩ sɩ 'a ta'a jɩgɩ ni-mɔrɔ, sɩ 'a yɩ ta'a pɔɔrɩ daanɩ. 'A nan kwaanɩ-na 'a kɩ 'a wʋbʋŋa daanɩ, sɩ 'a kɩ ni dɩdwɩ. 11A tagɩ kʋntʋ, Klowe-ba sɔŋɔ tiinə na tagɩ dɩ amʋ ba wɩ 'a magɩ kantɔgɔ mʋ daanɩ tɩn ŋwaanɩ. 12Abam badaara wɩ, 'a tɔgɩ Pooli mʋ. Abam badonnə maa wɩ, 'a tɔgɩ Apolɔsɩ mʋ. Badonnə maa wɩ, ba tɔgɩ Pɩyɛɛrɩ mʋ. Babam dɩ maa wɩ, ba tɔgɩ Zezi Krisi mʋ. 13Abam bʋŋɩ nɩ Zezi Krisi pɔɔrɩ yɩra yɩra mʋ na? Amʋ Pooli mʋ tɩgɩ tʋʋn-dagara kam baŋa nɩ abam ŋwaanɩ na? Ba miisi abam na wʋnɩ amʋ yɩrɩ ŋwaanɩ mʋ na? 14A kɩ Wɛ le, bɛŋwaanɩ amʋ wʋ miisi abam wʋlʋwʋlʋ na wʋnɩ, kʋ na daɩ Krisipu dɩ Gayusi yɩranɩ. 15Kʋntʋ tɩn, nɔɔn-nɔɔnʋ b'a wanɩ o ta nɩ a miisi abam na wʋnɩ amʋ yɩrɩ ŋwaanɩ. 16Ah, a guli a ta na miisi Sɩtefanasɩ dɩ o sɔŋɔ tiinə dɩ, kʋ daarɩ kʋntʋ kwaga nɩ, wʋlʋ na wəli da, a daa wʋ guli. 17Zezi Krisi tʋŋɩ-nɩ sɩ a taa tɔɔlɩ o kwər-ywəŋə kam mʋ a brɩ nɔɔna, sɩ o wʋ tʋŋɩ-nɩ sɩ a taa miisi nɔɔna na wʋnɩ. A na tɔɔlɩ Wɛ kwərə kam te tɩn, kʋ daɩ dɩ lʋgʋ baŋa swan mʋ a maa tɔɔlɩ-ka. A ya na tɔɔlɩ-ka dɩ lʋgʋ baŋa swan mʋ, Zezi tʋʋnɩ dɩm dagara kam baŋa nɩ tɩn ya b'a ta jɩgɩ kuri kʋ paɩ nabiinə. 18Bɛŋwaanɩ Zezi tʋʋnɩ dɩm dagara kam baŋa nɩ tɩn taanɩ dɩm yɩ jwərim mʋ balʋ yigə na tərə dɩ Wɛ tɩn tee nɩ. Kʋ nan na yɩ dɩbam balʋ Wɛ na vrɩ lwarɩm wʋnɩ tɩn, taanɩ dɩntʋ yɩ Wɛ tɩtɩ dam mʋ dɩ dɩbam. 19Kʋ nan maŋɩ kʋ pʋpʋnɩ Wɛ tɔnɔ kʋm wʋnɩ kʋ wɩ: "Amʋ Baŋa-Wɛ w'ʋ cɔgɩ swan tiinə wʋbʋŋa, yɩ a daarɩ a pa yi-pʋrɩ-nyɩna yi-pʋrʋ kʋm y'aalɩ." 20Swan tiinə swan yam daa jɩgɩ kuri na? Tɔn-yeenə dɩ nɔɔna balʋ na ye ŋwaŋa tɩn yi-pʋrʋ kʋm jɩgɩ kuri na? Wɛ nan brɩ dɩbam nɩ lʋgʋ baŋa swan yam maama yɩ jwərim mʋ. 21Wɛ swan yam ŋwaanɩ nabiinə b'a wanɩ ba ma ba tɩtɩ swan ba lwarɩ-DƖ. Wɛ nan lɩ DƖ wʋbʋŋa sɩ DƖ tɔgɩ kwərə kalʋ d'ɩ na brɩ nɔɔna yɩ ba paɩ ka yɩ jwərim tɩn ŋwaanɩ mʋ, DƖ ma vrɩ balʋ na sɛ kwərə kam tɩn DƖ yagɩ. 22Zwifə bam lagɩ sɩ ba na wo-kɩnkagɩla yalʋ na brɩ Wɛ dam tɩn mʋ. Grɛkɩ tiinə maa lagɩ sɩ ba cəgi taanɩ dɩlʋ na w'ʋ brɩ-ba swan tɩn. 23Kʋ nan na yɩ dɩbam, d'ɩ tɔɔlɩ Zezi Krisi wʋlʋ na tɩgɩ tʋʋn-dagara baŋa nɩ tɩn kwərə mʋ. Kwərə kam kʋntʋ maa yɩ ta-balɔrɔ mʋ Zwifə bam tee nɩ, yɩ ka yɩ jwərim mʋ dɩ dwi-gɛ tiinə bam dɩ. 24Kʋ daarɩ dɩbam balʋ Wɛ na kuri tɩn, kʋ na yɩ Zwifə bam naa dwi-gɛ tiinə dɩ, taanɩ dɩm kʋntʋ mʋ pɛ d'ɩ lwarɩ nɩ Zezi Krisi yɩ Wɛ swan yam dɩ DƖ dam tu. 25Woŋo kʋlʋ nɔɔna na paɩ kʋ yɩ jwərim Wɛ tee nɩ tɩn garɩ nabiinə swan maama, yɩ kʋlʋ na bwəmmə DƖ tee nɩ tɩn dana kʋ dwe nabiinə dam maama. 26A ko-biə-ba, 'a bʋŋɩ 'a dɛɛn na yɩ te yɩ Wɛ laan ba DƖ kuri abam tɩn. Kʋ daɩ 'a zanzan yi dɛɛn mʋ pʋʋrɩ nɩnɛɛnɩ nabiinə na lagɩ yi-pʋrʋ kʋlʋ tɩn. Kʋ daɩ 'a zanzan mʋ yɩ dɩdɛɛra, naa 'a zanzan mʋ nuŋi nadunə sam. 27Wɛ nan kuri balʋ nabiinə na paɩ ba yɩ jwəəru tɩn mʋ, sɩ DƖ ma pa cavɩɩra di swan tiinə. DƖ ma kuri balʋ nabiinə na paɩ ba yɩ nabwənə tɩn, sɩ DƖ ma pa cavɩɩra di dam tiinə. 28DƖ ma daarɩ DƖ kuri balʋ nabiinə na gooni yɩ ba ba nɩgɩ tɩn, sɩ DƖ ma pa wəənu tɩlʋ nabiinə na paɩ tɩ jɩgɩ kuri tɩn ji kafɛ. 29Wɛ kuri nɔɔna bam kʋntʋ doŋ mʋ, sɩ nabiinə yɩ zaŋɩ ba wanɩ ba tee ba tɩtɩ DƖ yigə nɩ. 30Wɛ nan mʋ pɛ abam ŋwɩ dɩ Zezi Krisi. Kʋntʋ ŋwaanɩ mʋ swan yalʋ Zezi na joŋi Wɛ tee nɩ tɩn laan jigi dɩbam swan. Wʋntʋ mʋ paɩ d'ɩ jɩgɩ cɩga Wɛ tee nɩ. O maa paɩ d'ɩ yɩ Wɛ nɔɔna. O ma kwe o tɩtɩ ŋwɩa o ma vrɩ dɩbam lwarɩm wʋnɩ. 31Kʋntʋ tɩn, kʋlʋ na pʋpʋnɩ Wɛ tɔnɔ kʋm wʋnɩ tɩn yɩ cɩga mʋ, dɩ kʋ na wɩ: "Wʋlʋ na lagɩ sɩ o kɩ wʋpolo tɩn, sɩ o pa kʋ taa yɩ d'ɩ Yuutu wʋm ŋwaanɩ."